Marosvásárhelyt végezte a gimnáziumot, a medico-chirurgiai kurzust pedig Kolozsvárt hallgatta és 1842-ben nyert sebész-doktori oklevelet; a kolozsvári katonai kórházban gyakornokoskodott. Az akkori Udvarhelyszék markalis gyűlése 1842. november megválasztotta a keresztúri fiókszék orvosává. A szabadságharc alatt mint orvos kitűnő szolgálatot teljesített. A Keresztúron 1849. februárban megtartott sorozáskor sorozó orvos volt és egy hónap alatt majdnem kétezer újoncot vett föl a magyar hadseregbe; ez az újonccsapat foglalta el március 15-én rohammal Nagyszebent. A szomorú segesvári csatában önkéntes orvosi szolgálatokat végzett, és mint szemtanúja az ütközetnek sok érdekes adatot nyújtott Petőfi Sándor eltűnésének kiderítéséhez. 1892. decemberben ötvenéves orvosi jubileumát ülte meg.